Mann siktet for voldtekt av sovende kvinne
Politiet fikk melding om saken ved 05-tiden. - Kvinnen har forklart at hun våknet av at en mann voldtok henne. Hun skal ha oppfattet situasjonen og satt seg til motverge, sier operasjonsleder Svein Erik Jacobsen i Østfinnmark politidistrikt til VG. På bakgrunn av kvinnens opplysninger pågrep politiet en mann fra Finnmark i et hus i nærheten lørdag morgen. - Han er ikke fra Vardø, men fra et annet sted i Finnmark, sier Jacobsen. Den fornærmede og siktede skal ikke ha noen kjennskap til hverandre, ifølge politiet. Det er foreløpig uklart hvordan mannen kom seg inn i boligen. - Foreløpig tyder ingenting på at mannen har brutt seg inn i leiligheten. En mulighet er at han har kommet seg inn gjennom en ulåst ytterdør, men det er for tidlig å si noe om, sier Jacobsen. Mannen er ikke en kjenning av politiet, ifølge Jacobsen. Han forteller at kvinnen er svært preget av hendelsen, og derfor ikke avhørt ennå. - Vi har kun hatt en innledende samtale med henne. Hun vil bli formelt avhørt senere, sier operasjonslederen. Både fornærmede og siktede vil bli fremstilt for undersøkelser, trolig i løpet av dagen, ifølge Jacobsen. - Vi har også sperret åstedet, og sikret sentrale bevis. I løpet av dagen vil kriminalteknikere sette i gang undersøkelser på åstedet, sier operasjonslederen. Hvis politiet ikke finner at det er fare for gjentakelse eller bevisforspillelse, vil de ikke be om varetektsfengsling av mannen, men det er ikke tatt noen beslutning om det ennå, opplyser Jacobsen.
Mannen skal ha tatt seg inn i huset til kvinnen og forgrepet seg natt til lørdag.